### | | | | --- | --- | | | | | --- | | **Byråd** 24. juni 2020 Sagsnr. 710-2020-15248 Dok.nr. 710-2020-178861 Sagsbehandler DPHNED | | 114.                Kommunal frokostordning i daginstitutioner 2021-2022 - Åbent

###

|  |  |
| --- | --- |
| Tidl. politisk behandling | BY, 29.05.18, pkt. 84 |
| Forventet sagsgang | BS-U, ØK, BY |
| Lovgrundlag | Dagtilbudslovens §16 a og b samt §17 |

###

**SAGENS INDHOLD**

Byrådet skal i denne
sag tage stilling til de overordnede rammer for den kommunale frokostordning,
forud for at forældrene i daginstitutionerne skal stemme om tilslutning til
ordningen. Sagen belyser endvidere Det Konservative Folkepartis forslag om ikke
fremover at udbyde den kommunale frokostordning i daginstitutioner som ét
samlet udbud, men i stedet lade de enkelte institutioner indhente tilbud lokalt
(jf. BY, 26.05.20, pkt. 81).

Byrådet skal træffe
beslutning om:

·
Tidsperioden
for den kommunale frokostordning.

·
Maksimumtakster
for den kommunale frokostordning og den forældrearrangerede frokostordning
gældende for den ny periode.

·
Hvordan
udbuddet skal tilrettelægges.

Forældrene i de enkelte
daginstitutionsenheder skal mindst hvert andet år have mulighed for at tage
stilling til, om institutionen skal være omfattet af kommunens frokostordning.
Hvis ikke forældrene fravælger ordningen, er institutionen ifølge
dagtilbudsloven omfattet af frokostordningen. Alt efter hvor mange
institutioner, der ønsker en frokostordning, skal der herefter indhentes tilbud
eller gennemføres et udbud, så der kan indgås en aftale med en eller flere
leverandører.

Forældrene tog senest
stilling til frokostordningen i 2018. Her blev der stemt om tilslutning til
ordningen for perioden 1. januar 2019 til og med 31. december 2020. I perioden
16. august - 31. august 2020 skal forældrene i de enkelte daginstitutioner tage
stilling til frokostordningen med virkning fra 1. januar 2021.

Ud over den kommunale
frokostordning beskriver dagtilbudsloven følgende kostordninger:

·
Den
forældrearrangerede frokostordning. Forældrene kan etablere en
forældrearrangeret frokostordning, hvis forældrene har fravalgt den kommunale
frokostordning.

·
Den
forældrearrangerede madordning. Denne ordning, som typisk er en frugt- eller
brødordning kan etableres uafhængigt af, om børnene modtager et frokostilbud.

I nedenstående tabel 1
ses hvilke ordninger, der er etableret i [adresse] i dag:

|  |  |  |
| --- | --- | --- |
| **Kommunal**  **frokostordning** | **Forældrearrangeret**  **frokostordning** | **Forældrearrangeret**  **madordning** |
| Etableret i 14 institutioner (se bilag 1). | Ikke etableret. | Etableret i 3 institutioner (frugt-/brødordninger til børnenes eftermiddagsmad). |

De forskellige frokost- og madordninger er
yderligere beskrevet i vedlagte bilag 2.

Et udbud gennemføres almindeligvis som et EU-udbud.
Udbudsloven giver dog mulighed for, at visse udbud kan gennemføres som et udbud
efter ”light regimet”. Det gælder fx ydelser som frokostordninger i
daginstitutioner. Efter light regimet skal der gennemføres et udbud, hvis
kontraktsummen overstiger ca. 5,6 mio. kr. over en fireårig periode. I relation
til en fireårig kontraktperiode forventes det, at der skal udarbejdes et udbud,
hvis mere end ca. 5 daginstitutioner ønsker en kommunal frokostordning (se evt.
oversigt i bilag 1 over forbrug i 2019 pr. institution).

**VURDERING**

Børn og Kultur
vurderer, at det med en prisfremskrivning af de nuværende maksimumtakster
fortsat er muligt at tilbyde et sundt frokostmåltid, der opfylder
Fødevarestyrelsens anbefalinger. Det vurderes endvidere, at den kommunale
frokostordning, som børnene i [adresse] tilbydes fra 1. januar 2021,
fortsat skal være et koldt frokostmåltid leveret hver dag til institutionen af
en ekstern leverandør – primært i form af ’smør selv’-mad med forskelligt
pålæg/tilbehør samt grønt. Der skal kunne bestilles madpakker, hvis børnene
skal på tur. Der skal også fortsat tages højde for Fødevarestyrelsens
anbefalinger til sammensætning af maden og særlige forhold for vuggestuebørn.
Det er allerede i dag et krav til leverandøren, at der skal leveres frisklavet
mad med mindst mulig brug af halvfabrikerede fødevarer. Leverandøren skal
benytte danske og økologisk dyrkede råvarer, hvor det er muligt.

Børn og Kultur
foreslår, at tidsperioden for den kommunale frokostordning fortsat skal være
toårig - dvs. 1. januar 2021 til 31. december 2022.

Som beskrevet ovenfor, skal der gennemføres et udbud, hvis
kontraktsummen overstiger ca. 5,6 mio. kr. over den fireårige kontraktperiode. Børn
og Kultur foreslår, at et eventuelt udbud udarbejdes med en aftaleperiode på to
år samt med en option, der giver mulighed for at forlænge aftalen med yderligere
2 år. Kontraktperioden er dermed afstemt med de toårige intervaller for
afstemninger om kostordning i institutionerne.

Et udbud kan afholdes
som enten ét samlet udbud for alle daginstitutioner eller som et udbud
bestående af forskellige delaftaler, fx en delaftale for hver institution eller
for hvert af de seks dagtilbudsområder.

Fordelene ved et udbud
bestående af delaftaler kan være:

·
at
institutionerne får mulighed for at vægte forskellige krav til frokosten

·
at
institutionerne evt. kan få leveret frokosten fra en leverandør i nærområdet.

Ulemperne ved et udbud
bestående af delaftaler kan være:

·
at
der er risiko for at få mindre for prisen end ved ét samlet udbud som følge af
manglende stordriftsfordele. Ved et opdelt udbud vil de virksomheder, der byder
på opgaven, skulle indregne usikkerheden om antal leverancer i prisen.

·
at
kvalitet og service kan blive forskellig mellem institutionerne.

·
at
der kan opstå en situation, hvor der er institutioner, som ingen leverandører
byder på.

·
at
der vil skulle være opfølgning over for flere leverandører, som kan give et
merarbejde i løbet af kontraktperioden.

Fordelen ved et samlet udbud er hovedsageligt, at en
leverandør, der har levering til alle institutioner, som følge af
stordriftsfordele vil kunne tilbyde en frokostordning, hvor der fås mere for
prisen. En tilsvarende ulempe er, at færre virksomheder har kapacitet til at
byde på opgaven.

Som beskrevet ovenfor
muliggør dagtilbudsloven en demokratisk proces i den enkelte institution, hvor
forældrene via simpelt flertal afgør, om de vil være en del af den kommunale frokostordning.
Hvis forældrene fravælger ordningen, kan de etablere en forældrearrangeret
frokostordning eller madordning. Ved denne type ordning kan forældrene indgå en
aftale med den leverandør, de ønsker, inden for de gældende rammer for
ordningen. Det kræver ikke et flertal blandt institutionens forældre at
etablere en frokost- eller madordning, og det står forældrene frit for, om de
vil tilslutte sig ordningen.

Ud fra en samlet vurdering af hensynet til pris, kvalitet og
mulighed for at opnå leverance til alle institutioner anbefaler Børn og Kultur,
at frokostordningen fortsat udbydes via et samlet udbud. Børn og Kultur
vurderer i den sammenhæng, at der via forældreafstemningerne er en god mulighed
for at vælge den forældrearrangerede frokostordning - og dermed en ønsket
leverandør som alternativ til den fælles kommunale frokostordning. Se evt.
uddybende belysning af de forskellige regler vedrørende indgåelse af aftale med
en eller flere leverandør i bilag 3.

**ØKONOMI**

Byrådet skal inden
forældrenes afstemning fastsætte maksimumtakster for den kommunale
frokostordning og den forældrearrangerede frokostordning.

Børn og Kultur foreslår, at de nuværende maksimumtakster
fremskrives til 2020-priser. De prisfremskrevne maksimumtakster fremgår af
nedenstående tabel 2.

En fremskrivning til 2020-priser
vil betyde, at taksten for den kommunale frokostordning maksimalt kan udgøre
470 kr. pr. barn pr. måned i 11 måneder. I dag er maksimumtaksten 450 kr. (i
2018-priser), mens den faktiske takst er på 400 kr. pr. barn pr. måned i 11
måneder. Den faktiske takst er et resultat af den aftale, der er indgået med
den nuværende leverandør. Den kommunale frokostordning er udgiftsneutral for
kommunen.

Ved den
forældrearrangerede frokostordning foreslår Børn og Kultur ligeledes, at den
nuværende maksimumtakst på 563 kr. pr. barn pr. måned i 11 måneder (i
2018-priser) fremskrives til 2020-priser. Det vil betyde en maksimumtakst på
586 kr. for frokostmåltidet pr. barn pr. måned i 11 måneder – dog maksimalt 35
kr. pr. dag, hvis ordningen kun gælder enkelte dage. Taksten for den
forældrearrangerede frokost svarer til maksimumtaksten for den kommunale
frokostordning plus moms – dvs. 470 + 93 kr. Beløbet er højere end taksten for
den kommunale frokostordning, da der ikke kan afløftes moms på den forældrearrangerede
ordning. Dermed bliver købsværdien for den kommunale og forældrearrangerede
frokostordning ligestillet (se bilag 2).

Kommunen skal give
friplads- og søskendetilskud til den kommunale frokostordning og fripladstilskud
til den forældrearrangerede frokostordning. Der er ikke lovhjemmel til at give
søskendetilskud til den forældrearrangerede frokostordning eller friplads- og
søskendetilskud til den forældrearrangerede madordning. Byrådet vedtog 31. maj
2016, at der ikke gives økonomisk tilskud til forældrearrangerede madordninger.

Tabel 2: Oversigt over takster mv. for de forskellige
frokost- og madordninger:

|  |  |  |  |
| --- | --- | --- | --- |
|  | **Kommunal**  **frokostordning** | **Forældrearrangeret frokostordning** | **Forældrearrangeret madordning** |
| Takst, max  (pr. barn pr. måned i 11 måneder) | 470 kr. | 586 kr. (max 35  kr. pr. dag) | Ingen maksimumstakst, men prisen skal afspejle udgifterne ved ordningen |
| Administration | Forvaltning | Forældre | Forældre |
| Tilskud | Friplads- og søs- kendetilskud | Fripladstilskud | Ikke økonomisk tilskud |

**INDDRAGELSE**

På baggrund af Byrådets
beslutning i denne sag udarbejder Børn og Kultur en vejledning til
daginstitutionerne. Der udarbejdes herudover også en informationskampagne til
forældrene, der bl.a. indeholder et informationsbrev, en FAQ (ofte stillede
spørgsmål) samt artikel og video fra en institution, der har frokostordning i
dag. Materialet til forældrene udarbejdes i dialog med områdeledere og
forældrebestyrelser. Materialet udsendes primo juli 2020.

Områdelederne og bestyrelserne orienteres om den forventede
procedure i juni 2020. Efter afstemningen i august 2020 inddrages
forældrebestyrelserne i de dagtilbud, der har valgt den kommunale
frokostordning, i udarbejdelse af kravspecifikationer inden indhentning af
tilbud eller gennemførelse af udbud (jf. angivelse af udbudsgrænsen ovenfor).

**INDSTILLING**

Direktøren for Børn og Kultur indstiller til Byrådet:

1.
At forældrenes afstemning om den kommunale frokostordning gælder for
perioden 1. januar 2021 til og med 31. december 2022.

2.
At taksten for den kommunale frokostordning maksimalt kan udgøre 470 kr.
pr. barn pr. måned i 11 måneder.

3.
At taksten for den forældrearrangerede frokostordning maksimalt kan
udgøre 586 kr. pr. barn pr. måned i 11 måneder og 35 kr. pr. dag, hvis
ordningen kun gælder enkelte dage.

4.
At et evt. udbud vedrørende kommunal frokostordning afholdes som ét
samlet udbud for alle daginstitutioner.

**BESLUTNING**

***Børne- og Skoleudvalget, 11. juni 2020:***

Fraværende:Ingen

Indstilles godkendt.

***Økonomiudvalget, 16. juni 2020:***

Fraværende:Ingen

Ad 1-3. Indstilles godkendt.

Ad 4. Indstilles godkendt.
Ziggy Mathiesen kan ikke tiltræde indstillingen.

**Bilag**

|  |  |
| --- | --- |
| Liste over institutioner med kommunal frokostordning 2019 -2020 | 710-2020-150197 |
| Frokost- og madordninger jf. Dagtilbudsloven | 710-2020-150198 |
| Regler vedrørende indgåelse af aftale med en eller flere leverandører | 710-2020-168569 |